Øldåser, madrester og knuste flasker flød lørdag i Dyrehaven. Fredag fejrede gymnasieelever skolestart, men den gamle tradition har taget overhånd.

Skrald efter 8.000 unges fest flød lørdag morgen i Dyrehaven, nord for København.

- Det er rimelig ansvarsløst, det vi står og kigger på her, konstaterer skovridder Hans Henrik Christensen, da TV 2 Lorry møder ham i de tidligere så grønne Ulvedale.

I går var Dyrehaven én stor fest - i dag én stor losseplads.

- Jeg synes, det er synd, at de ikke har lært at rydde op efter sig selv.

Gymnasielever har i mange år haft tradition for at fejre skolestart i Dyrehaven. Men i de senere år er det eskaleret med mange unge udefra.

Flere restauratører i Dyrehaven kalder det et mareridt. Peter Lieps Hus har, som flere andre, hyret vagter.

Alligevel fik de stjålet havemøbler og i morges måtte de have professionelle ud og fjerne graffiti på hele facaden.

- Det er blevet voldsommere, markant voldsommere - det er helt vildt, fortæller Stepahnie Dahl, der ejer Peter Lieps Hus til TV 2 Lorry.

Omkring 700 elever fra Rysensteen Gymnasium deltog i går i festen:

- Det er selvfølgelig ikke dejligt, eller noget, jeg har lyst til at stå inde for, at eleverne roder så meget og ikke roder op efter sig selv, siger Signe Birkeby Jørgensen, der er elevrådsformand, til TV 2 Lorry og fortsætter:

- Men på Rysensteen har vi jo valgt at sende elever ud dagen efter - så vi har vores helt eget oprydningshold, så andre ikke skal gøre det for os.

Flere andre gymnasier har også været ude og rydde op i dag.

Alligevel er Dyrehaven i dag fortsat en svinesti.

Naturstyrelsen regner med, at det vil tage seks mænd de næste tre dage at få Dyrehaven til at ligne sig selv igen.